CEYE โชว์กำไรปี 65 โต 83% แจกปันผล 0.15 บ. XD 28 เม.ย.นี้
CEYE รายงานงบปี 65 กำไรพุ่ง 83% แตะ 52 ล้านบาท บอร์ดเคาะปันผลหุ้นละ 0.15 บาท ขึ้น XD 28 เม.ย.66 ตั้งเป้ารายได้ปี 66 โตต่อ จ่อบันทึก “ซีอาล๊อต บูทีค โพสท์โปรดักชั่น-เออเบิร์น มีเดีย ครีเอชั่น” ไตรมาส 1/66
CEYE เปิดตัวเลขกำไรปี 65 โต 83% ทะลุ 52 ลบ. แจกปันผล 0.15 บ. XD 28 เม.ย.นี้
2 มี.ค. 2566

นางสาวสุวรรณี สุวรรณแสงโรจน์ ประธานเจ้าหน้าที่บริหาร และกรรมการผู้จัดการใหญ่ บริษัท ตาชำนิ จำกัด (มหาชน) หรือ CEYE เปิดเผยผลการดำเนินงานงวดปี 65 (สิ้นสุด 31 ธ.ค.65) ว่า บริษัทฯ มีรายได้รวม 365.71 ล้านบาท จากปี 64 มีรายได้ 272.74 ล้านบาท เพิ่มขึ้น 92.97 ล้านบาท หรือ 34.09% และมีกำไรสุทธิ  52.02 ล้านบาท คิดเป็นอัตรากำไรสุทธิ 14.35% เพิ่มขึ้นจากปี 64 จำนวน 23.57 ล้านบาท หรือ 82.87%
สำหรับรายได้ที่ปรับตัวสูงขึ้นอย่างมีนัยสำคัญ โดยเฉพาะในไตรมาส 1/65 และไตรมาส 4/65 ส่วนหนึ่งเกิดจากลูกค้าในอุตสาหกรรมอุปโภคบริโภค โอเปอเรเตอร์ค่ายต่างๆ ที่ให้บริการในประเทศไทย บริการโอทีที (บริการเนื้อหาวิดีโอโดยการสตรีมผ่านอินเทอร์เน็ต) อุตสาหกรรมยานยนต์ และ บริษัทอีคอมเมิร์ซ กลับมาดำเนินกิจกรรมด้านการขายและการตลาด ประกอบกับการผ่อนปรนและการปรับตัวของกลุ่มบริษัทในมาตรการการควบคุมการแพร่ระบาดของโรคโควิด-19 ให้เข้ากับฐานวิถีชีวิตใหม่ (New normal) มากขึ้น รวมถึงอุปสงค์ของอุตสาหกรรมและความต้องการของลูกค้าที่เพิ่มขึ้น
โดยกลุ่มธุรกิจที่มีผลการดำเนินงานปรับตัวเพิ่มขึ้นอย่างมีนัยสำคัญ ได้แก่ การบริหารสื่อออนไลน์ (Social media management) และสื่อออนไลน์ (Online media) ซึ่งเป็นกลุ่มธุรกิจที่มีแนวโน้มปรับตัวเพิ่มขึ้นอย่างต่อเนื่องในอนาคต
ทั้งนี้สัดส่วนรายได้ปี 65 มาจากรายได้จากการให้บริการผลิตภาพนิ่ง สัดส่วน 53.22% รายได้จากการให้บริการผลิตภาพเคลื่อนไหว 24.01%, รายได้จากการให้บริการตกแต่งภาพด้วยคอมพิวเตอร์ 10.08%, รายได้จากการให้บริการเช่าสตูดิโอ 2.54% และรายได้อื่นๆ ประกอบด้วย รายได้จากการบริหารสื่อออนไลน์ 6.70% และ รายได้จากธุรกิจสื่อออนไลน์ 1.68%
ส่วนแนวโน้มงานที่กลับมาในปี 65 เป็นส่วนสำคัญที่ทำให้กำไรสุทธิปรับตัวดีขึ้นได้อย่างต่อเนื่อง รวมถึงการที่บริษัทฯ มีกำลังการผลิตที่พร้อมสนับสนุนลูกค้าได้อย่างครบวงจรยิ่งขึ้น และแนวโน้มการขยายตัวของกลุ่มอุตสาหกรรมต่างๆ เป็นปัจจัยสนับสนุนผลการดำเนินงานของบริษัทฯ ซึ่งในปี 65 บริษัทฯ มีอัตรากำไรขั้นต้น 30.07% และอัตรากำไรสุทธิ 14.22% จากปี 2564 อยู่ที่ 22.9% และ 10.43% ตามลำดับ
อย่างไรก็ดี ที่ประชุมคณะกรรมการบริษัทฯ เมื่อวันที่ 28 ก.พ.66 มีมติอนุมัติจ่ายเงินปันผลให้แก่ผู้ถือหุ้นเป็นเงินสดในอัตราหุ้นละ 0.15 บาท โดยกำหนด XD วันที่ 28 เม.ย. และจ่ายเงินปันผลในวันที่ 18 พ.ค.66 ทั้งนี้ ได้กำหนดจัดประชุมสามัญผู้ถือหุ้นเพื่อพิจารณาอนุมัติจ่ายเงินปันผลในวันที่ 21 เม.ย.66
สำหรับปี 66 บริษัทตั้งเป้ารายได้เติบโตจากปีก่อนอย่างมีนัยสำคัญ สาเหตุหลักมาจากธุรกิจเดิมที่ได้รับปัจจัยบวกรับกิจกรรมเศรษฐกิจและภาพรวมอุตสาหกรรมโฆษณาฟื้นตัวหลังยุคโควิด รวมทั้งการเปิดประเทศอย่างเต็มรูปแบบ ประกอบกับอุตสาหกรรมบริการดิจิทัลเฟื่องฟู สนับสนุน CEYE ผลิตคอนเทนต์ที่มีคุณภาพ รองรับความต้องการลูกค้าซึ่งเป็นแบรนด์ชั้นนำในทุกอุตสาหกรรมทั้งในประเทศไทยและต่างประเทศ ประกอบกับ การเข้าไปต่อยอดธุรกิจต้นน้ำและปลายน้ำของอุตสาหกรรม เพื่อสนับสนุนเป้าหมาย มุ่งสู่ Total Creative Marketing &amp; Production Solutions ที่สมบูรณ์ หลังเซ็นสัญญาลงนามร่วมกับ บริษัท ซีอาล๊อต บูทีค โพสท์โปรดักชั่น จำกัด (ZEALOTS) ผู้ดำเนินธุรกิจ Post-Production ภาพเคลื่อนไหว และ บริษัท เออเบิร์น มีเดีย ครีเอชั่น จำกัด (UMC) ธุรกิจตัวแทนโฆษณา (Advertising Agency) พร้อมเดินหน้าขยายโอกาสทางธุรกิจร่วมกัน และทำให้สามารถรับรู้รายได้ของทั้ง 2 บริษัทเข้ามาในงบของ CEYE ตั้งแต่ไตรมาส 1/66